আনাস ইবনে আল-হারিস আল-কাহিলী

আনাস ইবনে আল-হারিস আল-কাহিলি (আরবি: انس ابن حارث کاهلی) ছিলেন নবী মুহাম্মদ (সা.)-এর এক সাহাবি। তিনি কারবালার যুদ্ধে অংশগ্রহণ করেন এবং আশুরার দিনে শহীদ হন।

 নবী (সা.)-এর সাহাবি 
নবী মুহাম্মদ (সা.)-এর সাহাবি হিসেবে আনাস বদর ও হুনাইনের যুদ্ধে অংশগ্রহণ করেছিলেন। তাঁর পিতা হারিস ইবনে নাবিহও নবী (সা.)-এর সাহাবিদের মধ্যে একজন ছিলেন। তিনি আহলে সুফফার সাহাবিদের অন্তর্ভুক্ত ছিলেন। ইবনে আল-আসির তাঁর উসদুল গাবা গ্রন্থে উল্লেখ করেছেন যে আনাস ছিলেন কুফা নগরীর অধিবাসী। আনাস নবী (সা.) থেকে একটি হাদিস বর্ণনা করেছেন, যা শিয়া ও সুন্নি উভয় সূত্রেই পাওয়া যায়। তিনি বলেন,

“আমি নবী (সা.)-কে বলতে শুনেছি: ‘নিশ্চয়ই, আমার এই পুত্র (হুসাইন) এক ভূমিতে কারবালাতে শহীদ হবেন। তাই তোমাদের মধ্যে যারা সেই সময়ে উপস্থিত থাকবে, তারা যেন তাঁর সাহায্যে এগিয়ে আসে।’
 হুসাইন ইবনে আলীর সঙ্গে যোগদান 
যুদ্ধের আশঙ্কা এড়িয়ে চলার জন্য আনাস কুফা ত্যাগ করেছিলেন। কিন্তু যখন তিনি কাসর বানু মুকাতিল এলাকায় ছিলেন, তখন হুসাইন (রাঃ) ও উবাইদুল্লাহ ইবনে হুর আল-জুফির (যিনি একই কারণে কুফা ছেড়ে গিয়েছিলেন) মধ্যে কথোপকথন শুনে তাঁর মন পরিবর্তন হয়। তিনি তখন হুসাইনের দলে যোগ দেন এবং বলেন,

“আল্লাহর কসম, আমি কুফা থেকে বেরিয়েছিলাম শুধুমাত্র এই কারণে যে, উবাইদুল্লাহ ইবনে হুরের মতো, আমি তোমার সঙ্গে বা তোমার বিরুদ্ধে যুদ্ধ করতে চাইনি। কিন্তু আল্লাহ আমার হৃদয়কে তোমার সাহায্যে ও তোমার সঙ্গ গ্রহণের দিকে পরিচালিত করেছেন।”
 উমর ইবনে সাদের প্রতি সতর্কবার্তা 
আশুরার ঘটনার আগে আনাস উমর ইবনে সাদ-এর কাছে গিয়ে তাঁকে পরামর্শ দিতে চেয়েছিলেন। যখন তিনি উমরের সামনে উপস্থিত হন, তখন সালাম দেননি।

উমর বললেন, “তুমি আমাকে সালাম দিলে না কেন? আমি কি মুসলমান নই?”

আনাস জবাব দিলেন, “আল্লাহর কসম, তুমি মুসলমান নও, কারণ তুমি নবী (সা.)-এর পুত্রকে হত্যার ইচ্ছা করছো।”

এ কথা শুনে উমর লজ্জায় মাথা নিচু করলেন এবং বললেন, “আল্লাহর কসম, আমি জানি—যে ব্যক্তি হুসাইনকে হত্যা করবে, সে অবশ্যই জাহান্নামে যাবে। কিন্তু আমির উবাইদুল্লাহ ইবনে জিয়াদ-এর আদেশ থেকে বাঁচার কোনো উপায় নেই।”

এরপর আনাস ফিরে এসে হুসাইন (রাঃ)-কে উমরের এই কথাগুলো জানিয়ে দেন।

 কারবালার যুদ্ধ 
ইবনে নীমা আল-হিল্লি তাঁর মুথির আল-আহজান গ্রন্থে বর্ণনা করেছেন যে, আনাস যুদ্ধক্ষেত্রে এগিয়ে গিয়ে বলেছিলেন_ 
“কাহিল, দাওদান, খানদাফ ও ক্বাইস আলইয়ান গোত্র সকলেই জানে,আমার গোত্র প্রতিদ্বন্দ্বীদের ধ্বংসকারী। হে সহযোদ্ধারা! গর্জনরত সিংহের মতো সাহসী হও। নিশ্চয়ই ‘আ'লে আলী’ (আলীর পরিবার) দয়ালু আল্লাহর অনুসারী,আর ‘আ'লে হারব’ (যুদ্ধপ্রিয় বনি সুফিয়ান পরিবার) শয়তানের অনুসারী।” 

শত্রুপক্ষের কয়েকজনকে বধ করার পর আনাস নিজেও শহীদ হন। তাঁর নাম জিয়ারত আল-নাহিয়া আল-মুকাদ্দাসা-তেও উল্লেখ করা হয়েছে। 
 তথ্যসূত্র 

বিষয়শ্রেণী:কারবালার যুদ্ধে নিহত ব্যক্তি
বিষয়শ্রেণী:হুসাইনীয়
বিষয়শ্রেণী:৬৮০-এ মৃত্যু
বিষয়শ্রেণী:হোসাইন ইবনে আলী